Anagmay Louis Hebert ɣer-s  Tiẓruzmult d tazrewt n unamek n ugbur , tettwasbadu d tazrewt n unamek n izmulen ( deg unamek wessiɛen ) neɣ n usnimek am ufares neɣ n usegzi ( deg uɣawas n tanfalit ) . 1 Ma nuɣal ɣer unagmay Ɛebd lḥamid Burayu ad naf ɣer-s :  D anadi , deg tezrewt n yeḍrisen iseklanen ɣef igmaḍ n tesnilest d uwenes* adelsan d tasnerɣessant* , yebḍan ɣef kraḍ n yeḥricen taɣessant , tasutant d tsentalant . 2 yerna-d daɣen deg wawal-is :  Tiẓruzmult tettnadi deg uḍris aseklan , imi aneggaru-a yettuneḥsab d anagraw n usnimek id yeslalayen anamek . Ur tettnadi ara ɣef acu i yebɣa ad yini uḍris-nni , maca tettnadi ɣef iferdisen n yizen s timmad-is , imi tettuneḥsab d tarrayt n usileɣ d lebni n tillawt . Lebni-a yezmer ad yili seg igmaḍ n tɣerma s umata , d agraw n yemdanen neɣ amdan s timmad-is . 3